  Анжелика Тихонова корреспондент Удмуртиын кутскись фермеръёслэсь но гурт кооператив кылдытыны малпасьёслэсь дунтэк дышетсконъёсы пыриськыны куриськонъёссэс кутыны кутскизы. Туэ гурт возёс акселератор тулыспал шорын ужаны кутскоз. Со сярысь элькунысь гурт возёсъя но сиён-юонъя министерстволэн пресс-службаез ивортэ. Та дыре выль агростартапъёс понна дышетон программа кылдыто. Кылем арын сямен ик, семинаръёсын теорилы но, практикалы но саклык висъялозы. Дышетскисьёслы кызьы фермер возёс но кооператив кылдытоно, кызьы ужбергатонъя план гожтоно но инвестициос кысконо, кызьы ыштонъёсты кулэстоно, кызьы ужбергатонэ понэм коньдонэз вакчи дыр ӵоже берыктоно рос-прос валэктозы но уж вылын адӟытозы. Акселератор улсын котькуд дышетскисьлэсь ӵектоссэ эскерозы. Тужгес устоосыз «Агростартап» программая грант басьтозы но фермер возёссэс яке кооперативзэс ӝутыны быгатозы. Сыӵе грантъёсты Удмуртиысь гурт возёсъя но сиён-юонъя министерство 2019-тӥ арысен люкылэ. 2020-тӥ арын «Агростартап» программаез улонэ пыӵатон понна 120 миллион манет висъямын. Солы луыса элькунын 36 выль фермер возёсъёс но гурт кооперативъёс усьтӥськыны кулэ Акселераторе пыриськон понна куриськонъёсты Удмуртиысь гурт возёсъя но сиён-юонъя министерство бордын ужась Консультациосъя центр кутэ. Электрон куриськонэз  келяны луэ. Пусъём, кылем арын нырысьсэ радъям «Мон - фермер» акселераторе пыриськемъёс «Агростартап» программая 46 грант басьтӥзы, оглом 116 но ӝыны миллион манет утӥзы. Со сяна, эшшо 34 миллион 200 сюрс манет гурт кооперативъёс кылдытыны висъязы. Со грантъёслы луыса кылем арын 38 фермер возёсъёс усьтӥськизы, 86 ужан интыос кылдӥзы. Туннэ ваньзы ужбергатонъя планзэс быдэстон бордын тыршо: пуктӥсько, пудо но техника басьто. Кылсярысь, Кияса ёросын нырысьсэ сӥль поттонъя фермер возёс кылдӥз. Со бордын егит фермер Александр Вострецов тырше. Выль ар азьын со герефорд выжыысь нырысетӥоссэ сюро таза пудооссэ вайиз. Дэри ёросысь Владимир Баталов сӥльлы будэтоно пудоезлы сиён дасяны МТЗ-82 трактор, пресс-подборщик, комбайн басьтӥз. Алнаш ёросысь Александр Белкин куашкам фермаез выльдэ, отчы 20 йыр скалъёс но йӧлэз сӥятон танк басьтӥз ини. Дэбес ёросысь Илья Шкляев 15 йыр сюро таза пудо, рулонъёс лэсьтыны пресс, турнан, фронтальной погрузчик басьтыны быгатӥз. Нош Дэри ёросысь Алла Калиниченко – теплица но музъемез небӟытӥсь арбериос.  Тодэ вайытом, таяз арын фермеръёслы грантъёслэн быдӟалазы будоз. Тегъёс: Дышетон Удмуртия гуртвозёс фермеръёс гуртвозёсъяминистерство 100ар  